REGOLAMENT TAL-KUMMISSJONI (KE) Nru 590/2006
tat-12 ta’ April 2006
li jemenda l-Anness II tar-Regolament (KE) Nru 998/2003 tal-Parlament Ewropew u tal-Kunsill fir-rigward tal-lista tal-pajjiżi u t-territorji
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 998/2003 tal-Parlament Ewropew u tal-Kunsill tas-26 ta' Mejju 2003 dwar il-ħtiġiet rigward is-saħħa ta' l-annimali li japplikaw għall-moviment mhux kummerċjali tal-pets u li jemenda d-Direttiva tal-Kunsill 92/65/KEE (1) u b'mod partikolari l-Artikoli 10 u 21 tiegħu,
Billi:
(1)
Ir-Regolament (KE) Nru 998/2003 jistipola lista ta’ pajjiżi u territorji terzi minn fejn il-moviment ta’ l-annimali domestiċi (pets) lejn il-Komunità jista’ jiġi awtorizzat, sakemm jiġu sodisfatti ċerti rekwiżiti.
(2)
Lista provviżorja ta' pajjiżi terzi ġiet stabbilita mir-Regolament (KE) Nru 998/2003, kif emendat mir-Regolament tal-Kummissjoni (KE) Nru 592/2004 (2).
(3)
Dik il-lista provviżorja, li diġà ġiet emendata diversi drabi, tinkludi pajjiżi u territorji terzi li huma ħielsa mill-marda ta’ l-idrofobija (tar-rabja) u pajjiżi u territorji terzi fejn ir-riskju li tidħol il-marda ta’ l-idrofobija fil-Komunità bħala riżultat tal-movimenti minn dawk il-pajjiżi u t-territorji terzi nstab li mhuwiex ikbar mir-riskju assoċjat mal-movimenti bejn l-Istati Membri.
(4)
Mill-informazzjoni li ressqu l-Bosnja u Ħerzegovina u l-Bulgarija, jidher li r-riskju li l-marda ta’ l-idrofobija tidħol fil-Komunità bħala riżultat tal-movimenti ta' annimali domestiċi minn dawn il-pajjiżi nstab li mhuwiex ikbar mir-riskju assoċjat mal-movimenti bejn l-Istati Membri jew minn pajjiżi terzi li diġà huma elenkati fir-Regolament (KE) Nru 998/2003. Għalhekk, dawk il-pajjiżi terzi għandhom jiġu inklużi fil-lista provviżorja ta' pajjiżi u territorji terzi stipulata fil-Parti C fl-Anness II tar-Regolament (KE) Nru 998/2003.
(5)
Għal finijiet ta' ċarezza, il-lista ta’ pajjiżi u territorji stipulata fir-Regolament (KE) Nru 998/2003 għandha tinbidel kollha kemm hi.
(6)
Għalhekk, ir-Regolament (KE) Nru 998/2003 għandu jiġi emendat skond dan.
(7)
Il-miżuri previsti f'dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DAN IR-REGOLAMENT:
Artikolu 1
L-Anness II tar-Regolament (KE) Nru 998/2003 huwa mibdul bit-test fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussell, nhar it-12 ta’ April 2006.